

**מילים  לשבת**

**ששער הנגב - ערב שבת, ח' בסיוון תש"ע, 21 במאי 2010**

**שלום לחברות ולחברים,**

**ביקור טראומתי**

בערב חג השבועות חזרה לשער הנגב משלחת נשים, עובדות המועצה, שעסקו במשך שבועיים בהסברה בקרב יהודי (וגם לא יהודי) מחוז וסטצ'סטר, ניו יורק.

חברות המשלחת, בראשות מרווה מייזלס, מנהלת המחלקה לשירותים חברתיים, ממלאות תפקידים פעילים במרכז החוסן, בסיוע לאוכלוסייה ב"שגרת החירום" ובימי מתח בטחוני מעמיק.

במסגרת הביקור נפגשה המשלחת עם ארגונים מתחומי הטראומה, בריאות הנפש והטיפול הקהילתי במטרה ללמוד, אבל לא פחות, לספר על הנעשה בשער הנגב, על הכלים המקצועיים שמאפשרים לנו לקיים, למרות הכל ובגלל הכל, קהילה חזקה בעלת גאוות יחידה ושייכות עמוקה לאזור.

באחד הביקורים פגשה המשלחת צוות עובדים ניו יורקיים, ממרכז לבריאות נפש בניו יורק, שהיו מראשוני המטפלים באסון התאומים. המארחים התרשמו וביקשו להעמיק את הקשר במטרה ללמוד עוד על צוותי החירום שלנו וכן על סוגיית הטיפול בפוסט טראומה בקרב ילדים ומבוגרים.

**חכם וג'נטלמן**

בית הספר היסודי שלנו מנפיק אלופים במשחקי חשיבה. מדובר בפילוסופיה חינוכית שמיושמת באמצעות משחקים קבוצתיים, המפתחים את השכל, הרגש והמיומנויות החברתיות, הכל תוך כדי חווית משחק נעימה המעודדת את ערכי הכבוד ההדדי וההגינות. שוטטו להנאתכם באתר: [www.eshcolot.co.il/index.asp](http://www.eshcolot.co.il/index.asp) וגלשו לדף "אולימפיאדה".

עכשיו, שימו לב: בנבחרת בית הספר משרתים בקודש: שחף ואפק (אחים), דן וחן - רביעיית בנים מאור הנר, שמתאמנת שעות רבות בבית הספר ובבית. בשלב הראשון הם מוינו בתחרות מקומית, לאחר מכן הם התמודדו מול עשר נבחרות בתי ספר בתחרות אזורית באשקלון, בה עלו שלב. בתחרות המחוזית הם גברו על פני 18 קבוצות. כעת מחדדים החכמים המתוקים שלנו את המוח ואת שיתופי הפעולה ביניהם בדרך לתחרות הארצית, שתתקיים ביום שלישי הקרוב בתל אביב. בהצלחה חברים.

**חג ממש שמח**

חג השבועות היה הזדמנות נהדרת לשיווק עצמי של הקהילות המתחדשות שלנו. החגיגות נערכו בערב החג ובמהלכו, בדשא המרכזי, במשק הילדים, בבריכה, בבית העם ובשדות. הילדים המתוקים, בגדי החג, המסורת הקיבוצית, המרחבים המזמינים ומזג האוויר שלא איכזב היו תפאורה מושלמת לחג שמח ואופטימי מתמיד.

...כן, והיה שקט, גם זה חשוב.

**הירשאוגה. ציורים**

גלריית" OZ בעין" בקבוץ נחל עוז מציגה: עליזה הירשאוגה מקבוץ רוחמה – ציורים. התערוכה נפתחת ביום חמישי, 27.5, בשיח גלריה שיתקיים ב 19.30.

פרטים נוספים: 050-5789042 ובאתר: [www.ozartgallery.co.il](http://www.ozartgallery.co.il/)

**מאדים**

וידוי. בילדותי – נערותי הייתי אוהד מכבי תל אביב... זהו, הוצאתי את זה.

אבא שלי היה אומר לי:"אלוני, זה שאתה מבזבז את הזמן על כדורגל, מילא. אבל, למה מכבי תל אביב, למה?"

נולדו  לי ארבעה ילדים, כולם – שלושת הבנים והבת – אוהדים שרופים של החולצה האדומה. ככה יצא.

וככה יצא לי לבלות שעות ארוכות בשער 5, להאזין לשירי הנאצות (חלקם שירי תועבה ממש) כנגד הצהובים ולראות את שלהוב היצרים ההמוני ממבט פנימי, משתאה ונבהל.

...ובכל זאת, הסתבכתי במלכודת הדבש (שמא ריבת התות האדומה) עד שבמוצאי שבת האחרונה מצאנו עצמנו, זוגתי ואני, כוססים צפורניים לטובת הפועלים, שואגים מאכזבה ומתפרקים באופוריית הסיום.

מה לא עושים הורים למען הילדים שלהם?!

**עושים תיקון**

השבוע קיימנו בחורשת "בית שביתת הנשק", טכס צנוע בהשתתפות סגן שר הבטחון, ראשי המועצות האזוריות ב"עוטף" ומנכ"לית קק"ל. החגיגה היא לכבוד התקדמות פרוייקט דרכי הבטחון בשדות שלנו, דרכים שנכתשו על ידי הצבא בשנים האחרונות ומיוחד ב"עופרת יצוקה". מס רכוש, משרד החקלאות, קק"ל, משרד הבטחון ורשות הניקוז אגמו משאבים ומשקמים כעת עשרות קילומטרים של דרכים המשמשות את החקלאים לאורך הגבול.

צאו לכבישי השדות שבציר ניר עם – מפלסים – כפר עזה – נחל עוז ותתרשמו משדות נפלאים ומדרכים מזמינות.

**הקשר היהודי**

בצהריים ארחנו את גרהם לאונרד, נשיא קק"ל באוסטרליה. כטוב לבנו בחדר האוכל של אור הנר, דיברנו על האתגרים הדומים שעומדים בפנינו, משני צידי הגלובוס ועל נושא הזהות הכפולה של יהודים בתפוצות. "שמע סיפור", אומר שלום נורמן: "יהודי בעיר בקנדה הקים סוכה בחג האסיף. בתחילת החג הוא מקבל דו"ח מהעירייה על מבנה בלתי חוקי ומתייצב למחרת בפני שופט.  מסתבר שהשופט יהודי. שומע הדיין את ההאשמה, מציץ בלוח השנה היהודי, נועץ מבט זועף בנאשם ופוסק: יש לך בדיוק חמישה ימים בשביל לפרק את המבנה..."

**אורט שמח**

בשבוע הבא אני מוזמן לקחת חלק, כחבר, במועצת "אורט עולמי", שמתקיימת בסנט פטרסבורג (רוסיה) במלאת 130 שנה להקמת ארגון החינוך היהודי הגדול בעולם. תעשו חשבון, הארגון הוקם בעיר זו, עוד טרם העלייה הראשונה.

כזכור, "אורט עולמי" מהווה את אחד משותפינו הבכירים בהקמת התיכון החדש ומלווה אותנו מספר שנים בפיתוח הטכנולוגי והמדעי של חטיבת הביניים והתיכון.

ומכאן, שהטור ישוב בעוד שבועיים.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)